**IHMISOIKEUSVALTUUSKUNNAN VAMMAISTEN HENKILÖIDEN IHMISOIKEUSKOMITEA**

**Aihe:** Vammaisten henkilöiden ihmisoikeuskomitean kokous 2/2020.

**Aika: Tiistaina 1.9.2020 klo 13**

**Paikka:** Etäkokous Teams-sovelluksella

**Osallistujat:** Antti Teittinen

Pirkko Mahlamäki

Yrjö Mattila

Minna Verronen (EOA)

Mikko Joronen (IOK)

Katariina Huhta (IOK, siht.)

**Kokouksen asialistaluonnos**

1. **Kokouksen avaus ja asialistan hyväksyminen**

Puheenjohtaja avasi kokouksen klo 13.06

1. **Edellisen kokouksen pöytäkirjan hyväksyminen**

Pöytäkirja hyväksyttiin.

1. **Keskustelua toimintasuunnitelmasta, aikataulusta ja työnjaosta**

* COVID-19 vaikutukset vammaisille henkilöille

Ihmisoikeusvaltuuskunnan seuraavassa kokouksessa järjestetään työpajoja, joista yhdessä on teemana Covid-19-pandemian toimenpiteiden vaikutukset vammaisiin ja ikääntyneisiin henkilöihin. Työpajakeskusteluista julkaistaan ihmisoikeusvaltuuskunnan suosituksia.

Komitea kävi ohjeistavaa keskustelua siitä, mitä teemoja työpajassa olisi tarpeellista käsitellä ja millaisia suosituksia mahdollisesti nostaa esiin. Todettiin, että selkeimmät oikeusloukkaukset liittyvät liikkumis- ja tapaamisoikeuksien rajoituksiin ja suojavarusteisiin. Todettiin lisäksi, että avotyötoiminta on keskeytetty eikä ole olemassa mitään, millä tämän (itsestään kyseenalaisen järjestelmän) järjestelmän tulonmenetyksiä korvataan vammaisille henkilöille. Tärkeänä asiana nostettiin esiin myös Covid-19-pandemian ajallinen kesto ja sen vaikutukset muun muassa vammaisten henkilöiden terveydenhuoltoon ja kuntoutukseen.

Minna Verronen kertoi oikeusasiamiehelle tulleista Covid-19-pandemiaan liittyvistä kanteluista.

* Hallitusohjelman seuranta

Todettiin, että joka kokouksessa pitäisi käydä lävitse, mikä on hallitusohjelman tilanne keskeisten vammaisten henkilöiden oikeuksiin liittyvien kirjausten osalta, koska Covid-19-pandemia on heikentänyt mahdollisuuksia sosiaalipoliittisiin uudistuksiin. Tarvittaessa on muistutettava hallitusta ohjelmassa sovituista toimista.

Sovittiin, että jokaisen kokouksen esityslistassa on kohta ”hallitusohjelman seuranta”. Tarkoituksena käydä lävitse, mitä ajankohtaisia tietoja komitean jäsenillä on liittyen hallitusohjelman kirjauksiin liittyen.

Todettiin, että VIOK:in työohjelman on oltava pitkäjänteinen. Keskustelussa nousi esiin, että työllistyminen on teema, jota tullaan seuraamaan koko toimikauden ajan. Lisäksi esitettiin, että vammaisten henkilöiden osallistaminen päätöksentekoon ja heidän osallisuutensa yhteiskunnassa on tärkeä teema. Keskustelussa nostettiin lisäksi esiin, että Covid-19-pandemian seuraukset vammaisten henkilöiden oikeuksille olisi hyvä pitää työohjelmassa mukana, kuten myös syrjinnän ehkäiseminen.

* Yleiskommenttien kääntäminen

Keskusteltiin mahdollisuudesta osallistua CRPD-komitean yleiskommentin nro 7 suomennoksen ja ruotsinnoksen käännöstyöhön, jotta ne olisivat terminologisesti laadukkaita.

Sovittiin, että Pirkko Mahlamäki ottaa vetovastuun suomenkielisestä käännöksestä. Tiedustellaan, olisiko Anna Caldenilla mahdollisuutta ottaa vetovastuu ruotsinkielisestä käännöksestä. Tehtävästä maksetaan palkkio.

1. **Ihmisoikeusvaltuuskunnan työpaja-kokouksen valmistelu**

Ks. kohta 3.

1. **Jatkokeskustelu komitean täydentämisestä asiantuntijoilla**

Komitean täydentäminen ihmisoikeusvaltuuskunnan ulkopuolisilla asiantuntijoilla jää komitean linjattavaksi. Sovittiin, että kaikki kokoavat oman neljän hengen ehdokaslistan ja toimittavat sen Ihmisoikeuskeskuksen edustajalla jatkotoimenpiteitä varten.

Lista jäseniksi kutsuttavista ehdokkaista tuodaan seuraavaan kokoukseen.

1. **Ajankohtaisia vammaisten henkilöiden oikeuksiin liittyviä asioita**

Käytiin keskustelua vammaispalvelulain tämänhetkisestä tilanteesta.

1. **Muita ajankohtaisia asioita**

* 19.10.2020 Teams-seminaari digitaalisesta syrjäytymisestä, järjestäjänä Helsingin yliopisto.

1. **Kokouksen päättäminen**

Seuraavaksi kokous oli sovittu pidettäväksi 27.10.2020. Sovittiin, että etsitään uusi ajankohta.

Puheenjohtaja päätti kokouksen klo 15.03.

Ihmisoikeusvaltuuskunnan tehtävänä on:

- käsitellä laajakantoisia ja periaatteellisesti tärkeitä   
perus- ja ihmisoikeusasioita;

- hyväksyä vuosittain Ihmisoikeuskeskuksen toimintasuunnitelma ja keskuksen   
vuotuinen toimintakertomus;

- toimia perus- ja ihmisoikeusalan toimijoiden   
kansallisena yhteistyöelimenä.